CELEX: 32004D0545
Language: da
Date: 2004-07-08 00:00:00
Title: 2004/545/EF: Kommissionens beslutning af 8. juli 2004 om harmonisering af radiofrekvenser i 79 GHz-området til brug for kortdistanceradarudstyr til biler i Fællesskabet (meddelt under nummer K(2004) 2591)(EØS-relevant tekst)

13.7.2004   
            
            
               DA
            
            
               Den Europæiske Unions Tidende
            
            
               L 241/66
            
         
      KOMMISSIONENS BESLUTNING
   
   af 8. juli 2004
   om harmonisering af radiofrekvenser i 79 GHz-området til brug for kortdistanceradarudstyr til biler i Fællesskabet
   (meddelt under nummer K(2004) 2591)
   (EØS-relevant tekst)
   (2004/545/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3, og
   ud fra følgende betragtninger:
   
               (1)
            
            
               I meddelelsen til Rådet og Europa-Parlamentet af 15. september 2003 med titlen »Informations- og kommunikationsteknologier til sikre og intelligente køretøjer« (2) fremlagde Kommissionen sin plan for forbedring af trafiksikkerheden i Europa, det såkaldte »e-sikkerhedsinitiativ«. En sådan forbedring vil navnlig kunne opnås ved at anvende nye informations- og kommunikationsteknologier og intelligente trafiksikkerhedssystemer, som f.eks. kortdistanceradarsystemer (SRR — Short-Range Radar) til biler. Rådet opfordrede også i sine konklusioner om trafiksikkerhed på mødet den 5. december 2003 (3) til at forbedre køretøjssikkerheden ved at fremme nye teknologier såsom elektroniske sikkerhedssystemer.
            
         
               (2)
            
            
               For at sikre en hurtig og koordineret udvikling og indførelse af kortdistanceradar i Fællesskabet må der hurtigst muligt stilles harmoniserede radiofrekvenser til rådighed på et stabilt og permanent grundlag, der giver industrien tilstrækkelig tillid til at foretage de fornødne investeringer.
            
         
               (3)
            
            
               Med henblik på en sådan harmonisering udstedte Kommissionen den 5. august 2003 et mandat (4) til Den Europæiske Konference af Post- og Teleadministrationer (CEPT), i henhold til artikel 4, stk. 2, i beslutning nr. 676/2002/EF om harmonisering af radiofrekvensallokering for at fremme en koordineret indførelse af kortdistanceradarsystemer (SRR) til biler.
            
         
               (4)
            
            
               Som resultat af dette mandat har CEPT via sit udvalg for elektronisk kommunikation, ECC, udpeget 79 GHz-området som det bedst egnede frekvensområde med henblik på udvikling og indførelse af kortdistanceradar på et langsigtet og permanent grundlag. ECC har fastslået, at anvendelsen af frekvensområdet bør ske på grundlag af principperne om ikke-interferens og ikke-beskyttelse, i overensstemmelse med radioreglementet som vedtaget af Den Internationale Telekommunikationsunion og i henhold til de tekniske specifikationer, som ECC har fastlagt i sin afgørelse af 19. marts 2004.
            
         
               (5)
            
            
               Resultaterne af det arbejde, det er udført i henhold til mandatet til CEPT vedrørende udpegelse af radiofrekvenser til brug for kortdistanceradar på et langsigtet og permanent grundlag, er acceptable og bør finde anvendelse i Fællesskabet for at opnå den harmonisering af betingelserne for adgang til og effektiv udnyttelse af radiofrekvenserne, der er nødvendig for det indre markeds oprettelse og funktion. Brugen af kortdistanceradar i 79 GHz-området bør derfor tillades hurtigst muligt og senest den 1. januar 2005, så industrien tilskyndes til at udvikle, producere og markedsføre kortdistanceradarudstyr, der anvender dette frekvensområde.
            
         
               (6)
            
            
               Kortdistanceradar bør anvendes under behørig hensyntagen til brugernes og andre personers sundhed og sikkerhed, navnlig under hensyntagen til Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz) (5) og artikel 3, stk. 1, litra a), i Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (6).
            
         
               (7)
            
            
               De i denne beslutning fastsatte foranstaltninger er i overensstemmelse med udtalelse fra Frekvensudvalget —
            
         VEDTAGET FØLGENDE BESLUTNING:
   Artikel 1
   Formålet med denne beslutning er at harmonisere betingelserne for adgang til og effektiv udnyttelse af radiofrekvenser i 79 GHz-området til kortdistanceradarudstyr til biler.
   Artikel 2
   I denne beslutning forstås ved:
   
               a)
            
            
               »radiofrekvenser i 79 GHz-området«: frekvensområdet mellem 77 og 81 gigahertz
            
         
               b)
            
            
               »kortdistanceradarudstyr til biler«: udstyr med køretøjsbaserede radarfunktioner til kollisionsafbødning og trafiksikkerhedsformål
            
         
               c)
            
            
               »på grundlag af principperne om ikke-interferens og ikke-beskyttelse«: at driften af systemet ikke må forårsage skadelig interferens for andre brugere af frekvensområdet, og at der ikke må stilles krav om beskyttelse mod skadelig interferens fra andre systemer eller tjenester, der anvender det pågældende frekvensområde.
            
         Artikel 3
   Radiofrekvenserne i 79 GHz-området skal udpeges og stilles til rådighed for kortdistanceradarsystemer til biler hurtigst muligt og senest den 1. januar 2005 på grundlag af principperne om ikke-interferens og ikke-beskyttelse.
   Middeleffekttætheden må ikke overstige – 3dBm/MHz effektiv isotropudstrålet effekt (effective isotropic radiated power — EIRP), og der sættes en øvre grænse for effekttætheden på 55 dBm/MHz EIRP.
   Middeleffekttætheden uden for et køretøj som følge af brug af kortdistanceradarudstyr må ikke overstige – 9 dBm/MHz EIRP.
   Artikel 4
   Denne beslutning er rettet til medlemsstaterne.
   
      Udfærdiget i Bruxelles, 8. juli 2004.
      
         
            På Kommissionens vegne
         
         Erkki LIIKANEN
         
         
            Medlem af Kommissionen
         
      
   
   
      (1)  EFT L 108 af 24.4.2002, s. 1.
   
      (2)  KOM(2003) 542.
   
      (3)  15058/03 TRANS 307.
   
      (4)  Mandat til CEPT vedrørende harmonisering af radiofrekvensallokering for at fremme en koordineret indførelse i EU af kortdistanceradarsystemer til biler.
   
      (5)  EFT L 199 af 30.7.1999, s. 59.
   
      (6)  EFT L 91 af 7.4.1999, s. 10. Ændret ved forordning (EF) nr. 1882/2003 (EUT L 284 af 31.10.2003, s. 1).